Kampen mod coronavirusset i Nordjylland nåede fredag en ny milepæl: Det særligt oprettede intensivafsnit på Aalborg Universitetshospital, som skulle tage sig af coronapatienter, lukkede og slukkede.

Udefra ser meget måske ikke umiddelbart ud til at have ændret sig på Aalborg Universitetshospital. Skurvogne og hvide coronatest-telte fylder stadig på parkeringspladsen. Men indenfor er aktiviteten på den særligt oprettede covid-19-intensivafdeling forstummet. - Heldigvis har vi de seneste uger ikke fået nye patienter ind, som havde brug for intensiv behandling. Og efterhånden som vi udskrev flere og flere patienter, var der til sidst kun et par stykker tilbage, fortæller Henrik Nielsen, ledende overlæge på den infektionsmedicinske afdeling på Aalborg Universitetshospital. Derfor gav det ikke længere mening at holde den særligt oprettede intensivafdeling, som skulle tage sig af coronapatienter, i drift. Den blev oprettet i starten af marts, men lukkede og slukkede – i hvert fald indtil videre – fredag. I hele Nordjylland er blot otte personer fortsat indlagt som følge af coronavirus, og de få indlagte patienter, som var tilbage på coronaafdelingen i Aalborg, er blevet flyttet til andre afdelinger. - Det er alle sammen patienter, som har været her i lang tid og var meget syge, da de kom. Men nu er de i et efterforløb, hvor de stadig skal behandles på et sygehus for at komme sig tilstrækkeligt til, at de kan blive udskrevet, forklarer Henrik Nielsen. Coronavirus på tilbagetog I det hele taget er coronavirusset på tilbagetog i Danmark. På landsplan er blot 140 personer, ifølge de seneste tal fra Statens Serum Institut, netop nu indlagt med coronavirus. Samtidig har flere andre regioner også skruet ned for deres coronaberedskab. I Region Midtjylland har hospitalerne i Holstebro og Herning netop halveret deres beredskab på området. I Nordjylland er det dog ikke kun et stort fald i antallet af indlagte med coronavirus, som i den grad får optimismen til at spire. Der er efterhånden også meget langt mellem positive resultater af coronatests. - Når vi tester op mod tusind nordjyder om dagen, finder vi kun en håndfuld. Nogle dage finder vi kun en eller to (smittede personer, red.) Set i forhold til en halv million indbyggere i landsdelen, er det ganske få, forklarer Henrik Nielsen. I alt har 58 patienter været indlagt på covid-19-intensivafsnittet på Aalborg Universitetshospital.